Trolių takas

Trolių takas arba Trolių kelias () – vienas labiausiai lankomų turizmo objektų Norvegijoje, 63 regioninės reikšmės kelio, jungiančio Ondalsnesą su Valdaliu, atkarpa Miorės ir Rumsdalio fiulkėje, apie 10 km į pietus nuo Ondalsneso. Ilgis apie 6 km. Prasideda Isterdaleno slėnyje, kyla stačiu šlaitu aukštyn keletą šimtų metrų ir per kalnų perėją eina link Valdalio. Kelio trasoje įrengta 11 serpantinų, nuolydis vietomis siekia 9 %. Dėl kelio siaurumo ir staigių posūkių keliu uždraustas ilgesnių nei 12,4 m automobilių eismas. Didesnę metų dalį (nuo spalio iki gegužės) kelias uždarytas.Trollstigen, Nordic Visitor. Nuoroda tikrinta 2023-06-25.

Šlaito viršūnėje, apie 700 m aukštyje, įrengta automobilių stovėjimo aikštelė, turistų takai ir apžvalgos aikštelės, pastatytas turizmo informacijos centras su restoranu ir suvenyrų parduotuve.Nicklas Iversen, Trollstigen: Driving Norway’s Scenic Hairpin Bends, The Norway Guide, 2022-08-03. Nuoroda tikrinta 2023-06-25. Pakeliui į perėją kelio trasa kerta 180 m aukščio Stigfoseno krioklį, per kurį nutiestas akmeninis arkinis tiltas. Šalia kelio stūkso keletas aukštesnių nei 1000 m viršukalnių (Stigbotnhornetas, Bispenas ir kitos). Aukščiausiai Trolių takas pakyla iki 852 m virš jūros lygio.Per-Morten Tennøy, Svein Askheim, Trollstigen, Store Norske Leksikon, 2023-02-08. Nuoroda tikrinta 2023-06-25.

Trolių takas ir teritorija į vakarus nuo jo įeina į Trolių Tako kraštovaizdžio draustinį (Trollstigen landskapsvernområde), į rytus nuo Trolių tako plyti Reinheimeno nacionalinis parkas (Reinheimen nasjonalpark).

Kalnų perėja susisiekimui tarp Valdaleno ir Romsdaleno slėnių naudota nuo senų laikų. 1925 m. nuspręsta nutiesti kelią. Po aštuonerius metus trukusių statybų 1936 m. liepos 31 d. kelias oficialiai atidarytas Norvegijos karaliaus Hakono VII, 2012 m. paskelbtas nacionaliniu turistiniu keliu.Eit monument som blir ståande som historisk inn i framtida, NRK, 2012-06-16. Nuoroda tikrinta 2023-06-25. Trolių taką kasmet aplanko daugiau nei milijonas turistų,Nicklas Iversen, Trollstigen Visitor Center (Trollstigen Kafé) has been hit by a big avalanche, The Norway Guide, 2022-04-22. Nuoroda tikrinta 2023-06-25. turizmo sezono metu juo kasdien pravažiuoja apie 2000 automobilių.

 Šaltiniai 

 Nuorodos 
 Trolių takas dviratininko akimis (7,5 min. trukmės vaizdo įrašas YouTube platformoje).

Kategorija:Turistinės trasos
Kategorija:Norvegija